
Martfű Város Polgármesterétől

5435 Martfű, Szent István tér 1. Tel: 56/450-222; Fax: 56/450-853
E-mail: titkarsag@ph.martfu.hu
E L Ő T E R J E S Z T É S
a Heineken Hungária Zrt. Martfűi Sörgyárával kapcsolatosan kialakult helyzet kezelésére
Martfű Város Önkormányzata Képviselő-testületének 

2017. augusztus 10-i ülésére

Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség 

Tárgyalás módja: nyilvános ülés

Tisztelt Képviselő-testület!

Mint mindannyiunk előtt ismeretes, 2017. július 6-án tájékoztatást kaptam José Matthijsse vezérigazgatótól, hogy az idei évben kifuttatják, a jövő év januárjától pedig terveik szerint teljesen megszüntetik a sörgyártást a Heineken Hungária Zrt. Martfűi Sörgyárában.

Ennek az volt az előzménye, hogy az Önkormányzatot másfél-két évvel ezelőtt még azzal kereste meg a cég, hogy fejleszteni kívánja a martfűi gyár kapacitását, új gyártósor beállításával megkezdik a cider gyártást az üzemben, amely cél megvalósításának támogatásáról az elmúlt évben kormányhatározat is született. 

Az almabor alapú cider gyártás jövedéki adója azonban rendkívül magas, közel 100 %-os, ezért a gyárvezetés azt kérte, hogy az önkormányzat is járjon közben a kormánynál a jövedéki adó csökkentése érdekében.

A július 1-től hatályba lépett jogszabályváltozás azonban továbbra sem biztosít ilyen kedvezményeket, ezért a magas jövedéki adószint inspirálhatta a céget arra, hogy - ugyan éves szinten 10.000 t almakoncentrátumot vásárolnak fel továbbra is a magyar termelőktől – azonban mégis Magyarországon kívül, a régió más országaiban tervezik a jövőben a termék gyártását. Ezen kívül a gyártókapacitásukat a soproni egységükbe helyezik át, Martfűn pedig disztribúciós logisztikai központot alakítanak ki és a sörgyártást végleg megszüntetik.

A Heineken Hungária Zrt. eddig 87 millió forint iparűzési adót fizetett a városnak, mely ezek után, ha a jelenlegi terveiket megvalósítják, közel negyedére fog csökkenni. Ha ez az összeg a jövőben nem folyik be az önkormányzat számlájára, a település működőképessége is veszélybe kerülhet.
Mindezek alapján rendkívül indokolt, hogy segítséget, összefogást és együttműködést kérjünk mindenkitől, akitől lehet: az országgyűlési képviselőnktől, a Megyei Önkormányzattól, a szakminisztériumtól, a kormánytól, amely akár a Heineken tervei megváltoztatásának elősegítését, akár pedig a település gazdasági helyzetének más módon történő erősítését eredményezi, mindenképpen szükséges ahhoz, hogy a város jövőjét biztonságban tudhassuk.

Ehhez magunk mögött kell hogy érezzük a város lakosságát, a település közösségét is, hiszen a cég döntésével a minden martfűit érzékenyen érintő jelentős önkormányzati bevétel kiesésen kívül 63 család megélhetése is veszélybe kerülhet.
Tisztelt Képviselő-testület!

Ezért javasolom, hogy induljon a Képviselő-testület kezdeményezésére lakossági aláírásgyűjtés szervezése, valamint segítséget kérő levél továbbítása a kormányfőnek, amelyek a település gazdasági helyzete stabilitásának fenntartását célozzák.
Kérem, hogy az előterjesztést megtárgyalni és az alábbi határozati javaslatot elfogadni szíveskedjenek:

Határozati javaslat:
Martfű Város Önkormányzata Képviselő-testületének

……./2017. (…….) határozata

a Heineken Hungária Zrt. Martfűi Sörgyárával kapcsolatosan kialakult helyzet kezeléséről

Martfű Város Önkormányzatának Képviselő-testülete megtárgyalta a Heineken Hungária Zrt. Martfűi Sörgyárával kapcsolatosan kialakult helyzet kezeléséről szóló előterjesztést és az alábbi határozatot hozza:

1.) Martfű Város Önkormányzatának Képviselő-testülete a város gazdasági stabilitásának fenntartása érdekében lakossági aláírásgyűjtés szervezését kezdeményezi a városi civil szervezetek és önkéntesek közreműködésével a határozat mellékletét képező gyűjtőív szerint. 

Az aláírásgyűjtés időtartama: az adatkezelési hozzájárulás megadását követő naptól számított 14 nap. 

Az aláírásgyűjtéssel összefüggő adatkezelést a Nemzeti Adatvédelmi és Információszabadság Hatóságának be kell jelenteni. 

Határidő:
2017. 08. 15. 

Felelős: 
polgármester

2.) A Képviselő-testület felhatalmazza a polgármestert, hogy a Heineken Hungária Zrt. Martfűi Sörgyárával kapcsolatban kialakult helyzet kezelése érdekében Magyarország Miniszterelnökéhez és az érintett Miniszterekhez segítséget kérő levelet intézzen. 

Erről értesülnek:

1.) Jász-Nagykun-Szolnok Megyei Kormányhivatal, Szolnok,

2.) Valamennyi Képviselő, Helyben,

3.) Irattár.

M a r t f ű, 2017. augusztus 1.

                                                                                                                          Dr. Papp Antal

